钦定古今图书集成/理学汇编/文学典/第127卷 > 《苏轼赞并序》孝宗
## 钦定古今图书集成/理学汇编/文学典/第127卷 > 《苏轼赞并序》孝宗

成一代之文章，必能立天下之大节。立天下之大节，
非其气足以高天下者，未之能焉。孔子曰：“临大节而
不可夺，君子人欤？”孟子曰：“我善养吾浩然之气，以直
养而无害，则塞乎天地之间。”盖存之于身谓之气，见
之于事谓之节。节也，气也，合而言之，道也。以是成义，
刚而无馁，故能参天地之化，关盛衰之运。不然，则雕
“虫篆刻，童子之事耳，乌足与论一代之文章哉？”故赠
太师、谥文忠苏轼，“忠言谠论，立朝大节，一时廷臣无
出其右。负其豪气，志在行其所学，放浪岭海，文不少
衰，力斡造化，元气淋漓，穷理尽性，贯通天人，山川风
云，草木花实，品汇万状，可喜可愕。有感于中，一寓之
于文，雄视百代，自作一家，浑涵光芒，至是而大成矣。
朕万几馀暇，抽绎《诗》《书》，他人之文，或得或失，多所取
舍。至于轼所著，读之终日，亹亹忘倦。常寘左右以为
矜式，信可谓一代文章之宗也。”欤乃作赞曰：“维古文
章，言必己出。缀词缉句，文之蟊贼。手扶云汉，斡造化
机。气高天下，乃克为之。猗嗟若人，冠冕百代。忠言谠
论，不顾身害。凛凛大节，见于立朝。放浪岭海，侣于渔
樵。岁晚归来，其文益伟。波澜老成，无所附丽。昭晰无
疑，优游有馀。跨唐越汉，自我师模。贾马豪奇，韩柳雄
健。前哲典型，未足多羡。敬想高风，恨不同时。掩卷三
叹，播以声诗。”乾道九年闰正月，《选德殿书》赐苏峤。